Diari Oficial de la Generalitat Valenciana


Sumari del DOGV 8697, del 13-12-2019 (2019/10804)

RESOLUCIÓ de 29 d'octubre de 2019 de la Direcció General de Medi Natural i d'Avaluació Ambiental, per la qual s'ordena la publicació de la resolució complementària a la declaració d'impacte ambiental corresponent a l'expedient 26/17-AIA Monòver, Novelda, Monforte del Cid, Agost, Petrer.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8697

Data del DOGV
:   13-12-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/10568


Data del document
:   29-10-2019

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Monòver
    * Agost
    * Monforte del Cid
    * Novelda
    * Petrer
    * impacte ambiental

RESOLUCIÓ de 29 d'octubre de 2019 de la Direcció General de Medi Natural i d'Avaluació Ambiental, per la qual s'ordena la publicació de la resolució complementària a la declaració d'impacte ambiental corresponent a l'expedient 26/17-AIA Monòver, Novelda, Monforte del Cid, Agost, Petrer. [2019/10867]  
De conformitat amb l'article 41.3 de la Llei 21/2013, de 9 de desembre, d'avaluació ambiental, que estableix la publicació en el Boletín Oficial del Estado o en el diari oficial corresponent de la declaració d'impacte ambiental, resolc:  
  
Publicar en el Diari Oficial de la Generalitat Valenciana la resolució complementaria corresponent a l'expedient 26/17-AIA Monòver, Novelda, Monforte del Cid, Agost, Petrer.  
  
«Resolució complementaria de declaració d'impacte ambiental  
Expedient: 26/3742-ZZF.  
Títol: Nova conducció del marge esquerre del posttransvasament Xúquer-Vinalopó. Primera fase: tram embassament del Toscar-Agost.  
Òrgan substantiu: Direcció General de l'Aigua.  
Promotor: Servei d'Infraestructures Hidràuliques Urbanes.  
Localització: Monòver, Novelda, Monforte del Cid, Agost i Petrer.  
  
Antecedents.  
En data 31 de juliol de 2017, s'emet la declaració d'impacte ambiental del projecte «nova conducció marge esquerre del posttransvasament Xúquer-Vinalopó primera fase: tram envasament del Toscar-Agost». L'objecte del projecte és la definició, justificació tècnica i valoració de les obres necessàries per a una nova conducció que distribuirà les aigües provinents del transvasament Xúquer-Vinalopó a les entitats de reg existents en el marge esquerre del Vinalopó. Els termes municipals afectats són Monòver, Novelda, Monforte del Cid, Agost i Petrer.  
L'objecte de la declaració d'impacte ambiental va ser la conducció del marge esquerre del posttransvasament Xúquer-Vinalopó, en el tram entre l'embassament del Toscar i Agost, en línies generals, i a escala de projecte, el tram 0, entre el punt quilomètric 0 i el 2+800. Atés que a partir del PK 2+800 el traçat no estava completament definit, la declaració d'impacte ambiental establia que la licitació de cadascun dels trams posteriors al tram 0, en els quals es pretenguera executar la conducció del marge esquerre del posttransvasament Xúquer-Vinalopó, quedava supeditada a una resolució complementària a la declaració d'impacte ambiental.  
Per a l'emissió d'aquestes resolucions complementàries, l'òrgan substantiu ha de presentar a l'òrgan ambiental, en format PDF i paper, la següent documentació, amb les escales detallades:  
- Planta E 1/5.000.  
- Perfil longitudinal E 1/500.  
- Secciones transversals E 1/100, adjuntant les seccions transversals cada 50 m, així com la planta de la conducció (en la qual s'observen els PK) en format shape.  
Per a la concreció del traçat dels següents trams, calia evitar l'afectació a:  
- Ribera del riu Vinalopó.  
- Forest d'utilitat pública «Conjunt de Muntanyes de Novelda».  
- Oms situats a la rambla del Desexat.  
- Hàbitats d'interés comunitari 1520 de vegetació gipsícola ibèrica, entre els PK: 6+600 a 7+500; 8+500 a 9+000; 11+100 a 12+300; i 12+900 a 13+400.  
- Restes arqueològiques, etnològiques o arquitectòniques.  
  
Tramitació administrativa.  
En data 11 de febrer de 2019, es rep en el Servei d'Avaluació d'Impacte Ambiental un escrit del Servei d'Infraestructures Hidràuliques Urbanes en el qual se sol·licita l'emissió de la resolució complementària per al tram 1, entre els PK 2+811 fins a 10+464, així com el ramal de connexió amb l'embassament de la Mola. En paral·lel, el Servei d'Infraestructures Hidràuliques Urbanes lliura en format digital la documentació tècnica. No obstant això, la informació digital lliurada està buida en moltes de les seues carpetes, per la qual cosa en data 24 d'abril de 2019, se sol·licita que s'envie de nou la documentació completa per a procedir a la seua avaluació.  
En data 6 de maig es lliura part de la documentació tècnica, que es completa amb el lliurament dels formats shape en data 27 de maig de 2019.  
Amb la documentació completa, en data 7 de juny de 2019, es fa una consulta al Servei de Vida Silvestre, a l'efecte de determinar la compatibilitat del traçat del tram 1 amb l'hàbitat d'interés comunitari 1520 Vegetació gipsícola ibèrica, i la possible afectació que es va advertir en l'informe de referència 225/VS/2016 Assumpte: Afectacions a biodiversitat, en el marc de la declaració d'impacte ambiental del projecte.  
En data 10 de juliol de 2019, es rep l'informe del Servei de Vida Silvestre, en el qual s'indica: «Els únics recintes amb vegetació gipsícola són els compresos entre els PK 8+500 i 9+000. Es tracta d'un recinte amb baixa naturalitat, per tant de preocupació menor, per la qual cosa no és necessari aplicar mesures correctores ni compensatòries.  
En qualsevol cas es recomana que el traçat en aqueixes zones vaja principalment per camins, els moviments de terres per a la creació de la plataforma han de ser també mínims per a no afectar l'escàs horitzó orgànic d'aquestes comunitats i, finalment, l'eliminació de les terres excavades sobrants ha de fer-se també sense afectar aqueix horitzó orgànic, de manera que la recuperació de la comunitat vegetal afectada siga més factible».  
  
Objecte d'aquest informe.  
El tram 1 inclou la conducció entre els PK 2+811 fins a 10+464, així com el ramal de connexió amb l'embassament de la Mola. El total de les obres del tram 1 inclou:  
- Conducció principal: del PK 2+811 al 10+464.  
- Derivació de l'embassament de la Mola, des del PK 9+847, amb una longitud de 700 m.  
- Instal·lacions elèctriques en baixa tensió per a l'alimentació de l'arqueta de derivació de la Mola.  
- Sistema de telecontrol i telecomandament.  
- Infraestructura necessària per a la futura ubicació d'un equip turbinat per a recuperació d'energia en la derivació de la Mola.  
El termini d'execució del tram 1 és de 18 mesos.  
El projecte preveu la reposició de les següents infraestructures: encreuament de canal d'aigua, reposició de murs, tanca mixta i malla galvanitzada, portes de malla galvanitzada, tancaments amb malla metàl·lica galvanitzada, reposició de canonades, arquetes, reposició d'espatlera, reposició de camins deteriorats pel pas de camions, llast artificial, mescla bituminosa i vorada prefabricada de formigó. Al llarg del traçat de la conducció queden afectades les següents infraestructures i llits:  
- Carretera CV-835 en el PK 7+415 (mitjançant clava amb canonada de formigó de 1800 mm).  
- Conducció de gas: Mitjançant encreuament en el PK 8+515.  
- Rambla de Xinorla: La traça de la conducció creua la rambla en els PK 2+840, 2+910 i 3+490.  
- Rambla del Bull o Barranc del Derramador: La traça es creua amb el llit en el PK 4+415.  
- Rambla de Monòver: La traça de conducció creua la rambla en els PK 8+745, 9+295, 9+465,9+700 i 9+830.  
- Riu Vinalopó: La traça de la conducció travessa el riu Vinalopó en el PK 10+105.  
  
Afectacions ambientals.  
Des del PK 2+811 (inici del tram 1) fins alP K 3+500 la traça discorre paral·lela a la Rambla de Xinorla. Des del PK 3+160 al 3+450 es produeix afectació al sòl forestal.  
En el PK 3+500 es produeix un canvi de la direcció del traçat, derivant-se cap al sud en paral·lel al camí de Xinorla. Es produeix en aquest mateix punt, l'encreuament amb la Rambla de Xinorla. Per la zona per la qual transcorre el traçat predomina el matoll alternat amb coníferes i fruiteres de secà. També es poden trobar edificacions d'habitatges unifamiliars. En el PK 3+600-3+700, la conducció travessaria unes parcel·les de cultiu d'olivars en regadiu. I des del PK 3+900 fins al 4 +600 discorre per zones de cultiu en secà (oliveres i ametlers) amb presència d'habitatges unifamiliars. Des del PK 4+310 fins al PK 4+480, coincidint amb l'encreuament amb la Rambla del Bull o Barranc del Vessador, i entre el PK 4+610 fins al PK 4+700, la conducció circula per sòl forestal. Després de l'encreuament del barranc, entre el PK 4+700 i 6+500 el paisatge torna a ser de cultius de secà i matolls. Hi ha presència d'algun habitatge aïllat.  
Entre el PK 6+500 i el8 +200, donada la seua proximitat amb el nucli urbà de Monòver, transcorre per una zona més antropitzada amb major densitat d'habitatges unifamiliars i infraestructures com el poliesportiu municipal de Monòver. No obstant això, entre el PK 7+015 i 7+100 i entre 8+670 i 8+750, travessa sòl forestal. Passada aquesta zona i fins al PK 9+250 la canonada torna a transcórrer per una zona de cultius de secà i sòls nus i romputs. Des del PK 9+250 fins al final de la conducció, es travessa pràcticament sòl forestal. Es creua una xicoteta rambla, denominada Rambla de Monòver, per a continuar per un camí sense asfaltar fins al PK 9+845 on comença l'enllaç amb l'embassament de la Mola.  
Segons la cartografia disponible en el Servei de Vida Silvestre, lus únics recintes amb vegetació gipsícola són els compresos entre els PK 8+500 i 9+000, encara que es tracta d'un recinte amb baixa naturalitat, per la qual cosa no és necessari aplicar mesures correctores ni compensatòries, encara que sí una sèrie de mesures preventives.  
La zona entre el PK 9+900 i el PK 10+400 es correspon amb una zona protegida pel domini públic hidràulic del riu Vinalopó. El riu té un cabal baix i el llit pot tindre una amplària mitjana de 3-4 m depenent de la zona. La ribera presenta gran densitat de vegetació típica de les zones fluvials.  
  
Consideracions ambientals.  
L'annex núm. 16, documentació ambiental, aporta les mesures protectores i correctores que s'han d'executar en el tram 1. En concret s'indica:  
Hàbitats d'interés comunitari 1520 de vegetació gipsícola ibèrica:  
En les zones en les quals s'ha indicat l'existència de l'hàbitat d'interés comunitari 1520 de vegetació gipsícola ibèrica, la maquinària es limitarà a les zones necessàries i no podran ser destinades a l'aparcament de vehicles ni apilament de materials o de terra.  
Riberes del riu Vinalopó:  
En l'encreuament amb el riu Vinalopó, durant el procés de retirada del llit per a dur a terme la instal·lació subterrània de la canonada, s'apartarà el material i els còdols de fons, a fi de depositar-los en els marges del riu per a posteriorment tornar a depositar-los en el mateix riu.  
Les tasques de restitució del llit, una vegada haja sigut enterrada i coberta la canonada, hauran de quedar enrasades amb el nivell del llit del riu, sense produir salts ni escalons, que pogueren provocar efecte barrera o «assut» en èpoques d'estiatge.  
No es veuran obstruïdes els corrents del riu, i caldrà evitar la formació de salts d'aigua durant la fase d'obres, a fi de facilitar el lliure moviment de la ictiofauna.  
En el cas que es presumisquen riscos d'erosió es disposaran barreres de retenció de sediments en la rodalia dels llits travessats. Aquestes barreres consisteixen en bales de palla recobertes amb malla geotèxtil, que una vegada instal·lades permeten la circulació de les aigües i retinguen els sediments arrossegats per l'escolament. Les bales de palla seran retirades en finalitzar els treballs.  
En el cas de la vegetació de ribera, s'afectarà la franja estrictament necessària per a l'execució de les obres, proposant mesures addicionals de trasplantament i revegetació si fora necessari.  
Forest d'utilitat pública «Conjunt de Muntanyes de Novelda».  
La conducció de la derivació de la Mola discorre pel límit de la muntanya, i no hi ha afectació.  
Oms que creixen a la Rambla del Desexat.  
S'estableixen una sèrie de mesures, encara que el traçat definitiu s'allunya de la seua ubicació i no existeix tal afectació. No obstant això, alguna de les mesures establides tenen caràcter general i poden extrapolar-se a altres zones arbrades per les quals discorre la traça.  
Per a la prevenció de danys mecànics a branques i copes per aquesta causa, es preveu l'execució, abans de l'inici de les obres i de forma puntual, de podes justificades com cal de les branques que presenten un major risc d'afectació per la maquinària d'obra. En tot cas, les podes només s'efectuaran per a evitar danys majors a l'arbratge.  
Les podes seran realitzades únicament per personal especialitzat en la matèria i es faran coincidir, en la mesura del possible, amb el període de repòs vegetal (desembre, gener, febrer). Com a mesura complementària als treballs de poda, les branques baixes o que pengen i siguen susceptibles de resultar danyades durant les obres, hauran de lligar-se amb la finalitat de dirigir-les cap amunt. S'utilitzaran per a això tensors mitjançant els quals es lligarà la branca a protegir al tronc de l'arbre, havent de protegir-se prèviament els lligams per a evitar danys a tronc i branques.  
Al llarg de les obres i una vegada concloses aquestes, es procedirà a la inspecció visual de les zones arbrades adjacents a les obres, amb la finalitat d'avaluar els possibles danys produïts per les obres, procedint-se, si escau, al tractament de ferides i eliminació de parts mortes o esqueixades mitjançant poda duta a terme per personal especialitzat. S'evitarà, en qualsevol cas:  
- Col·locar claus, clavilles, etc., en els arbres.  
- Col·locar cunetes, sirgues, cables o cadenes en els arbres sense protecció adequada.  
- Encendre focs prop dels arbres i arbustos.  
- Manipular combustibles, carburants, olis i productes químics en les zones d'arrels.  
- Apilar materials contra els troncs.  
- Circular amb maquinària fora dels llocs establits.  
Vistes les afectacions ambientals concretes que comporta el projecte, es considera necessari incloure les següents mesures:  
- En els diferents encreuaments de llits (Rambla de Xinorla, Barranc del Vessador, Rambla de Monòver i Riu Vinalopó), s'afectarà la franja estrictament necessària per a l'execució de les obres, a fi d'evitar l'afectació a la vegetació de ribera i proposant mesures addicionals de trasplantament i revegetació si fora necessari.  
- Al llarg del traçat, la conducció discorre en paral·lel o pròxima a llits o rambles. Es recomana que l'apilament del material d'excavació es realitze cap al costat de la rasa més allunyat de la rambla o llit, per a evitar o reduir la contaminació de les aigües en cas que per elles discórrega l'aigua.  
- L'annex número 3 aporta el moviment de terres necessari, tenint en consideració tant l'excavació com farciments de la conducció principal i la derivació de la Mola, així com el farciment sota camins i llits. La diferència estimada entre excavació i farciments és aproximadament de 38.000 m³, que hauran de ser convenientment gestionats durant l'execució de les obres. Si el material extret pot classificar-se com a residus no perillosos consistents en sòls no contaminats excavats i altres materials naturals excavats procedents d'obres de construcció o demolició, tals com terres, argiles, llims, arenes, graves o pedres, incloses en el codi LER (llista europea de residus) 17 05 04, li serà aplicable l'Ordre APM/1007/2017, de 10 d'octubre, sobre normes generals de valorització de materials naturals excavats per a la seua utilització en operacions de farciment i obres diferents d'aquelles en les quals es van generar.  
- Els condicionants establits en la declaració d'impacte ambiental de data 31 de juliol de 2017 continuen vigents, advertint l'especial importància que té la realització del seguiment ambiental de l'obra.  
  
  
Consideracions jurídiques.  
1. L'article 44 de la Llei 21/2013 d'avaluació ambiental permet la modificació de les condicions de la declaració d'impacte ambiental en els termes d'aquest article.  
2. El Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, atribueix a la Direcció General de Qualitat i Educació Ambiental la competència sobre avaluació d'impacte ambiental de projectes. Mitjançant Resolució de 9 d'agost de 2019, el director general de Qualitat i Educació Ambiental delega la competència d'avaluació d'impacte ambiental de projectes en el director general de Medi Natural i d'Avaluació Ambiental (DOGV 8614, 16.08.2019).  
  
Per tot això, es resol:  
  
Resolució complementària de declaració d'impacte ambiental  
Primer  
En compliment de la declaració d'impacte ambiental de l'expedient «nova conducció del marge esquerre del posttransvasament Xúquer-Vinalopó. Primera fase: Tram embassament del Toscar-Agost», s'ha procedit a l'avaluació d'impacte ambiental del traçat detallat del tram 1, entre els PK 2+811 fins a 10+464, i s'estima acceptable, només als efectes ambientals i sense perjudici de la prèvia obtenció de les autoritzacions sectorials que li siguen aplicable al tram 1, sempre que s'incorporen els següents condicionants:  
- En els diferents encreuaments de llits (Rambla de Xinorla, Barranc del Vessador, Rambla de Monòver i riu Vinalopó), s'afectarà la franja estrictament necessària per a l'execució de les obres, evitant l'afectació a la vegetació de ribera i proposant mesures addicionals de trasplantament i revegetació si fora necessari.  
- En els trams de conducció que discorren pròxims o paral·lels a llits, l'apilament del material d'excavació es realitzarà en el marge de la rasa més allunyat de la rambla o llits, com a mesura preventiva per a evitar abocaments a aquests. Si això no fora possible, l'apilament es realitzarà fora del tram en el qual la conducció discorre paral·lel al llit.  
  
- L'annex número 3 aporta el moviment de terres necessari, tenint en consideració tant l'excavació com farciments de la conducció principal i la derivació de la Mola, així com el farciment sota camins i llits. La diferència estimada entre excavació i farciments és aproximadament de 38.000 m³, que hauran de ser convenientment gestionats durant l'execució de les obres.  
- Els condicionants establits en la declaració d'impacte ambiental de data 31 de juliol de 2017 continuen vigents, advertint l'especial importància que té la realització del seguiment ambiental de l'obra.  
  
  
Segon  
La present resolució complementaria i modificativa no serà objecte de cap recurs sense perjudici dels que siguen procedents en via administrativa i judicial enfront de l'acte pel qual s'autoritza el projecte.  
  
Tercer  
Publicar la present resolució en el Diari Oficial de la Generalitat Valenciana de la forma reglamentària, d'acord amb el que es disposa en l'article 41.3 de la Llei 21/2013, de 9 de desembre, d'avaluació ambiental modificada per la Llei 9/2018.  
  
València, 26 de setembre de 2019.- El director general de Medi Natural i d'Avaluació Ambiental: Francisco Javier Quesada Ferre. [Per delegació del director general de Qualitat i Educació Ambiental, segons Resolució de 9 d'agost de 2019 (DOGV 8614, 16.08.2019).]»  
  
València, 29 d'octubre de 2019.- El director general de Medi Natural i d'Avaluació Ambiental: Francisco Javier Quesada Ferre. [Per delegació del director general de Qualitat i Educació Ambiental, segons Resolució de 9 d'agost de 2019 (DOGV 8614, 16.08.2019).]